སློབ་འཁྲིད་ཅིག་ལ་མཚོན་ན་དངོས་གཞིའི་སློབ་འཁྲིད་ལས་སྔོན་གྱི་གྲ་སྒྲིག་དང་མཇུག་གི་ཞུ་དག་གལ་ཆེ་བས་ཉིན་ལྟར་ཞུ་དག་གནང་མ་ཐུབ་ཀྱང་།བདུན་ཕྲག་རེར་སློབ་མའི་འབྲི་དེབ་ལ་ཞུ་དག་ངེས་པར་གནང་དགོས་ཤིང་།དེ་ལ་ཚད་རན་པོས་ནོར་བཅོས་གནང་དགོས།ནོར་ཚད་ལ་དམར་རྟགས་རྒྱག་ན་སློབ་མའི་སེམས་ཤུགས་ཆགས་སྲིད་ལ།གང་ལའང་ནོར་བཅོས་མི་བྱེད་པར་འགྲིག་རྟགས་རྒྱག་རྐྱང་གནང་ནའང་སློབ་མའི་ཡར་རྒྱས་ལ་གང་ཡང་མི་ཕན་པས་མཐའ་གཉིས་སུ་མ་ལྷུང་བ་ཞིག་གནང་གལ་ཆེ།སློབ་མའི་འབྲི་དེབ་ཞུ་དག་གནང་བ་ལ་བརྟེན་ནས་དགེ་རྒན་རང་ཉིད་ཀྱིས་བསླབས་པ་རྣམས་ཤེས་ཡོད་མེད་གསལ་པོར་ཤེས་ཐུབ་ལ།རྗེས་མའི་བསླབ་གཞི་གང་ཞིག་དང་ཇི་ལྟར་འཁྲིད་དགོས་མིན་གྱི་འཆར་འགོད་ལ་ཤིན་ཏུ་ཕན།འབྲི་དེབ་ལ་ཞུ་དག་མ་བྱས་ཚེ་སློབ་མའི་གནས་ཚད་དང་རྗེས་མའི་བསླབ་གཞི་འཆར་འགོད་བྱེད་ཚུལ་མི་ཤེས་པས་ཁྱེད་ཀྱིས་གང་བསླབས་པ་ཐམས་ཅད་ཆུ་ནང་དུ་རྡོ་བ་འཕངས་པ་དང་གཅིག་མཚུངས་སུ་འགྱུར་སྲིད།མཐར་ཉིན་རེར་རང་ཉིད་ཀྱི་སློབ་འཁྲིད་ཉམས་མྱོང་དང་།དཀའ་ངལ་གང་དང་འཕྲད་པ།དེའི་ཐབས་ལམ་ཅི་ཞིག་རྙེད་པ་སོགས་ཀྱི་དགེ་རྒན་གྱི་ཉིན་ཐོ་རུ་ངེས་པར་འབྲི་དགོས།